**Практикум за исповест**

Св. Амвросије Милански:

***Црква има и воду и сузе:***

***воду крштења и сузе покајања*.**

**Sapientis est mutare sententiam**

**Врлина је мудраца да мења мишљење**

**Предуслови искрене исповести са покајањем**

**Исповедник**

Изабрани духовник требало би да омогући најприснији додир са покајником да би он могао да отвори срце пред њим, у потпуном поверењу. Духовник би морао да уме да слуша и да има еванђелског расуђивања да потпуно чува исповедну тајну и да га лично одликује духовна зрелост да никада неће злоупотребити указано му поверење.

Духовничке су грешке пре свега занемаривање исповести, јер без ње нема духовног напретка, а затим и „механичко“ или „магијско“ вршење ове свете тајне. Велике су грешке и „индискретно испитивање“ покајника; оптуживање, вређање, повишен и оштар тон: позната „свештеничка ароганција“, односно незграпно и грубо понашање свештеника према покајнику.

У духовничке грешке се могу убрајати и савети о практичном и текућем животу покајника, његовом политичком опредељењу и слично непозвано „поповање“.

Изабрани духовник мора бити прави духовни лекар, учитељ и руководитељ у духовном животу, и то у љубави Христовој.

Духовник није лекар у стручном медицинском смислу, а доктор медицине – лекар, обично није свештеник. Нека се духовник не бави туђим медицинским питањима, а лекар духовничким. У сваком случају када су позвани, нека болеснику помажу заједно.

**Самоисповест**

Испитивање савести предходи исповести пред свештеником. У самоиспитивању настојимо да се сетимо свих својих грехова (у чему нам помаже „План испитивања савести“ који прилажемо овој поуци) и да размотримо и критички просудимо личну греховност. Не ради се само о самопокајању, побожној „анализи“ својих, и освешћавању тајних и од себе скривених грехова, већ и о коначној победи над грехом. Да бисмо се приближили тој могућности, морамо донети чврсту одлуку да више нећемо грешити. Добро испитана савест већ нас обраћа, проумљује и ослобађа.

**Кајање**

Први импулс кајању је гнушање над собом.

Кајање еванђелско само када је из љубави према Богу.

Свети Оци истичу три облика покајања: пост, молитва и милостиња. (А пре ових је само свето крштење или мучеништво!)

Ваља предузети мирење са својим ближњим и даљним, покајничке сузе, старања за спасење свих и вршења дела љубави – милосрђе „које покрива мноштво гријехова“ (1 Пт 4, 8), те и читање Светог писма и других душекорисних књига.

Кајање почиње испитивањем савести и начина живота, и оно је „диспозиција“ (настројење, припремање) за исповест. Право кајање садржи осећање и увид у личну греховност и свепраштајућу увиђајност према свима који су према нама грешили, а суштина је у оплемењењу воље, односно у одлуци да ћемо се поправити.

Свесност кривице не смемо сводити на фарисејско посипање пепелом, болесно озлеђивање духовних рана и греховних ожиљака на души, тзв. “неуроза“, „психоза“, „депресија“ и сличног жигосања невољених људи, већ на успостављање нове благодатне духовне равнотеже и радости што нам је Бог опростио грехове.

И крње кајање је добро, јер је дар Божији и подстицај Духа Светог.

**Задовољштина**

Пре исповести пред духовником штету треба четвороструко надокнадити, вратити украдене ствари, поправити добар глас оклеветаном, излечити нанесене ране, платити лекарину за изазване болести својом кривицом, молити опроштај, те чинити поклоне и прилоге, дела милосрђа, чинити услуге ближњима, помагати свима и уопште жртвовати за браћу и сестре пре свега у вери, римокатолицима, па и свима осталима.

**Исповест грехова пред свештеником**

Признање грехова пред духовником се састоји од брижљивог набрајања свих смртних грехова којих смо свесни пошто смо испитали своју свест и свој живот, и то без задршке. Јер, *ако се болесник стиди да открије лекару рану, овај не може лечити шта не познаје* (св. Јевросим Блажени)

**Опроштај**

Опроштај грехова може се улучити само на основу савршеног покајања и чврсте одлуке да ћемо се суздржати од грешења и вежбати се у врлинском и крепосном животу, односно да ћемо живети у благодати Божјој.

Исповест без искреног покајања нас не разрешава учињених грехова, мада и тако лоша исповест може бити корисна, јер је могућно да из ње проистекне подстицај за кајање.

**Исповедни разговор**

Поука и духовни разговор је уствари одушка нашој потреби за саветовањем са духовником, али и могућност да се размотре многи проблеми искрсли на путу духовног усавршавања.

**Савет**

Увек и на сваком месту треба поздрављати са „Помаже Бог“! и отпоздрављати: „Бог ти помогао“! И кад је год могућно ословљавати се са „ти“, јер то доприноси братској присности литургијске заједнице.

**Благослов за св. Причешће**

Препоручује се да се причешћујемо увек када учествујемо у литургији под условом да смо у благодатном стању покајања и да нас укрепљује благослов духовника.

Лаици се, исто као и свештеници, причешћују и изван поста, у мрсне дане, не постећи допунски, ако посте све заповеђене постове.

**План испитивања савести у светлости Еванђеља при св. тајни покајања**

1. Да ли приступаш светој тајни покајања са искреном жељом да у духу св. Еванђеља обновиш свој живот и продубиш пријатељство са Богом, преумиш свој досадашњи живот и проумиш се вером Христовом.[[1]](#footnote-2)
2. Да ли си заборавио, задржао или намерно прећутао који грех у досадашњим исповестима.
3. Да ли си извршио од духовника поправне покајничке мере, поправио нанесене неправде и надокнадио штету, еванђелски – четвороструко; односно да ли си настојао да се поправиш према Еванђељу.
4. Да ли заиста волиш Бога као дете оца – изнад свега, и да ли извршаваш Божје заповести или се углавном бринеш о пролазним стварима. Да ли те уопште у животу води еванђелска намера.
5. Верујеш ли непоколебиво у Бога који се јавио, објавио, говорио са нама, пострадао на Крсту, био погребен и васкресао у личности Сина свога, Господа нашег Христа. Примаш ли непоколебиво учење светих апостола и светих отаца. Трудиш ли се око свог хришћанског образовања, молиш ли се, постиш и да ли избегаваш све што би могло вери да шкоди. Да ли си одлучно, неустрашиво и без нелагодности исповедио своју веру пред људима и увек се и свагда називао хришћанином.
6. Да ли се ујутро и увече молиш. Да ли у молитви разговараш са Богом или молитву тек „обавиш“ као спољашњи обред. Да ли Богу приносиш своје патње, болове, страдања и настојања, радости и срећу. Прибегаваш ли Богу у искушењима.
7. Обожаваш ли Бога или га вређаш псовкама, хулама, лажним заклетвама, неиспуњеним заветима, клетвама, проклињањима или узалудним изговарањем Његовог светог имена. Да ли си псовао и погрђивао Пресвету Приснодјеву Богородицу или кога од светих.
8. Славиш ли дан Господњи и благе дане тако што учествујеш побожно на светој литургији.
9. Обожаваш ли какве друге богове: богатство, празноверје, спиритизам, секту, спорт, уметност, науку, политику, славене и наочите људе, секс, страст, магијски чин, итд. Дволичиш ли у „религиозности“, у смислу да сматраш да су све (или понеке) религије добре. (Ми нисмо из света религије, већ откровења, вере.)
10. Волиш ли заиста своје ближње и даљне или браћу злоупотребљаваш за себичне циљеве и чиниш им оно што не би желео да други теби чине. Да ли си саблажњавао рђавим делима и поступцима.
11. Да ли у својој породици стрпљивошћу и делотворном љубављу – служењем свима, доприносиш добру и радости свих. Да ли слушаш своје родитеље, старешине; поштујеш ли их и помажеш у њиховим потребама. Да ли бринеш за хришћанско васпитање своје деце; помажеш ли им добрим примером и родитељском влашћу. Да ли сте као супружници међусобно верни – у мислима и у општењу са другима.
12. Делиш ли милостињу сиромашнијима од себе. Браниш ли, колико можеш, потлачене; помажеш ли бедне и сиромашне. Или си, напротив, презирао своје ближње, нарочито сиромашне, слабе, болесне, старе и странце. Да ли си презирао људе друге вере.
13. Да ли си свестан своје одговорности коју си примио као крштен и миропомазан, као члан *царског свештенства*. Да ли се молиш за живу цркву, за њено јединство, за будућег краља и краљевски дом, за покајање нашег народа, за правду, мир, итд.
14. Настојиш ли на добру и напретку заједнице у којој живиш бринући се само за себе. Заузимаш ли се по својим моћима у ширењу правде, честитости, слоге и љубави међу људима уопште, али нарочито међу хришћанима. Вршиш ли своје грађанске дужности: војска, порез, право гласа, итд.
15. Да ли си у свом раду праведан, вредан, поштен, служиш ли народу из љубави. Да ли си друговима у послу, помоћницима и сарадницима дао праведну плату. Јеси ли некоме закидао. Да ли си се држао обећања и договора.
16. Слушаш ли и поштујеш закониту власт и да ли се молиш за њу.
17. Ако си сам носилац неке власти, служиш ли се њоме на добро свих, или само на своје добро. Да ли управљаш у хришћанском духу служећи својим „потчињенима“.
18. Говориш ли истину, или лажеш, клеветаш, оговараш, осуђујеш, криво расуђујеш, одајеш тајне ближњих и на други начин делима и поступцима чиниш зло.
19. Да ли си нашкодио туђем животу, здрављу, добром гласу, части и имању. Да ли си друге наговарао да учине побачај или си на други начин у том злочину помагао. Да ли кога мрзиш. Да ли си са киме у свађи, непријатељству, узајамном просипању „помија“, погрдама, гневу? Да ли си из себичности и зависти свесно ускратио сведочење о невиности ближњег.
20. Да ли си крао, желео или штетио туђу имовину. Да ли си украдено вратио, а штету надокнадио.
21. Ако си претрпео неправду, да ли си ради Христа свима опростио или још мрзиш и желиш да се осветиш.
22. Подлежеш ли страсти стицања и „сабирања земаљских блага“. Гордиш ли се својим знањем, ученошћу и талентима које ти је Бог дао. Куда је у суштини усмерен твој живот. Покреће ли те нада на вечни живот или користољубивост према ововременском. Да ли се стараш о личном духовном усавшавању: молитвом, постом, милостињама, читањем и созерцавањем речи Божје, примањем св. тајни, самосавладавањем итд. Да ли се бориш против греха, кротиш ли своју злу вољу и страсти: завист, прождрљивост, неумереност у пићу, махнитање у блуду итд. Превазноси ли те гордост и бахатост пред Богом и људима, те ближње понижаваш и држиш се вреднијим од свих. Да ли другима намећеш своју самовољу не водећи рачуна о њиховој слободи и правима.
23. Како располажеш са временом, здрављем, крепкошћу и даровитошћу што си их од Бога примио као „еванђелске таленте“. Служиш ли се њима за лично усавршавање из дана у дан. Да ли ленчариш и беспосличиш.
24. Да ли си стрпљиво подносио патње, тескобу и неприлике живота. Колико се бориш против свог тела. Држиш ли постове.
25. Да ли си своја чула и цело тело чувао у чистоти, суздржаности и стидљивости, као живи храм Духа Светога, намењен за васкресење у слави, и то у знак верне Божје љубави према људима (што је очигледно у светој тајни брака). Да ли си се окаљао блудом, бестидношћу, развратним речима и похотљивим мислима и осећањима, пожудним жељама или радњама. Да ли си се препуштао пожудама. Да ли си слушао предавања, учествовао у разговорима, био на представама и забавама које се противе хришћанској и људској части и честитости. Да ли си својим недоличним понашањем побуђивао друге на блуд. Да ли у брачном или монашком животу, свеједно је, држиш морални ред.
26. Да ли си из страха или дволичности поступао против властите савести.
27. Јеси ли се трудио да увек поступаш у правој слободи деце Божје или си роб страсти света без Христа.

**Препоручујемо следећа покајничка чтенија из Светог писма:**

Постање: 3, 19; 4, 1-15: 18, 17-33:

Излазак: 17, 1-7; 20, 1-21

Поновљени закони: 6, 4-9; 9, 7-19; 30-15-20;

13, 6-7. 11-12. 16-21; 6, 4-6

Немија: 9, 1-20

Псалми: 12, 24, 30, 31, 35, 49, 50, 72, 89, 94, 118, 122,

129, 135, 139, 142

Премудрости: 1, 1- 16; 5, 1-16 (Сирах: 28, 1-7)

Исаија: 1, 2-6. 15-18; 5, 1-7; 1, 10-18, 5, 17; 53, 1-12; 53, 1'12; 55, 1-11; 58, 1-11; 59, 1-4. 9-15

Јеремија: 2, 1-13; 7, 21-26

Езекил: 11, 14-21; 11, 19-20; 18, 20-32; 36, 23-28

Осија: 2, 16-25; 11, 1-11; 14, 2-10

Јоил: 2, 12-19

Михеј: 6, 1-15; 7, 2-7.18-20

Захарија: 1, 1-6

(Варах: 1, 15-16. 17-18.19.21-22)

По Матеју: 5, 1-12; 6, 14-15; 22, 34-40

По Марку: 1, 14-15

По Луки: 6, 31-38; 15, 1-7. 18; 18, 13; 6, 16-23; 7, 14-25; 12, 1-2. 9-19; 13, 8-14

По Јовану: 8, 12; 13, 34-35; 15, 10-13, 20, 19-23

Римљанима: 3, 22-26; 5, 6-11; 5, 8-9; 6, 2-13; 6, 16-23; 7, 14-25; 12, 1-2. 9-19; 13, 8-14

II Корићанима: 5, 17-21

Ефесцима: 5, 1-14

Колошанима: 1, 12-14; 3, 8-10. 12-17

I Јованова: 1, 6-7.9

II Солуњанима: 12, 1-9.13

**Препоручујемо читање Канона св. Андреја Критског**

**Акатист преподобној матери нашој Марији Египћанки**

**Кондак 1**

„Онај који се не каје за своје грехе неће ући у царство небеско, благовести Еванђеље! А ми, пак, бојећи се пакла и страшног суда, прибегавамо теби, преподобна мати Маријо Египћанко, узвишени узоре појакања, китећи хвалоспев и поштујући те као бранитељку *од похоте тјелесне, и похоте очију и надмености живљења* и крепку помоћницу у служењу бољим стварима.

О, велика молитвенице наша, преподобна мајко Маријо, моли Бога за нас!

**Икос 1**

Ти си , преподобна жртва која ослобађа, срце анђеоске послушности, лишавање које оздрављује и блиставо излечење од природне себичности, природних порива и од природног разума; покајана блуднице – прекрасна Маријо Египћанко; молим те, прени ме из мрачнина мог живљења пуног греховне љаге! О, покајана, као што си се ти пренула када си угледала часну икону Богомајке у храму Богородице у Јерусалиму уведи и мене у пресветли час богопознања. Моли се, растрашћена, да и ја постанем неустрашиви војник (војникиња) Христов и искрени покајник. Моли се да приступим Господу са тихим јецајима свог окамењеног срца и да тобом испросим:

**Умоли Христа, јер као смарагдна круна красиш рајска насеља, да ме украси еванђелским врлинама.**

**Умоли Христа, цвете који миришеш духовним миомиром, да ме кроз покајање прожме својом Богочовечношћу.**

**Умоли Христа, Богородичина голубице, која благовестиш љубав Божју, да усади у срце моје своју свеоздрављајућу љубав.**

**Умоли Христа, јер си снагом уздржљивости и одрицања потчинила своју плот, еда би и ја постом, молитвом и милостињом задобио смирење.**

**Умоли Христа, јер си савршеним служењем Богу мир у души стекла, да утеши и одбрани душу моју Духом својим светим.**

**О, велика молитвенице наша, преподобна мајко Маријо, моли Бога за нас!**

**Кондак 2**

Просвећена Пресветом Богородицом, просвети и нас, преподобна Маријо, највећа међу подвижницима и најкрепкија међу посницима и пружи руку избављења и мени који све дубље тонем у блато погубних страсти: жудње за уживањима, жеље за поседовањем и воље за моћи и независности, те се тако усамљујем и браним од браће. О, преподобна, похитај и ослободи ме од тешких окова сагрешења мојих, гасећи жеравице похоте. Похитај брзо, јер не знам за себе богочежњивог. Не допусти да ме духовни враг одвуче у пропаст помоћу нечистих помисли, некорисних осећања и рђавих жеља, већ нас Христом побуди на покајање да бисмо и ми са бестелесним хоровима клицали: Алилуја!

**Икос 2**

Када је по промислу Божјем било потребно да се објави твој богоугодан живот, преподобна Маријо, велики слуга Божји ава Зосима се стаде смућивати, помишљајући да нема већег подвижника од њега. Добивши наређење од анђела да изађе из свог манастира у Палестини и потражи блажену Марију, он отиде у пустињу, и нашавши те, сазнаде чудесно житије твоје којим си бродила ка спасењу. Стога проуми и нас да се молимо:

**Уразуми нас неразумне, блажена Маријо, молећи од Бога благодатне силе, да бисмо имали душекорисне жеље и еванђелско расуђивање.**

**Опамети нас распамећене, блажена Маријо, Истином која разоткрива лаж, и остаје у срцу и телу као храму Светог Духа.**

**Исцели нас раслабљене, блажена Маријо, надом на спасење, просветљујући нас зраком христочежњивости.**

**Оснажи нас маловерне, блажена Маријо, вером у Свету Тројицу, учећи нас да хвалимо Бога умом, духом и душом; да га прослављамо и у**  **телу своме.**

**Озари нас помрачене, блажена Маријо, светлошћу Христове љубави, васпитавајући нас како да волимо Бога и једни друге, жртвујући се!**

**О Велика молитвеница наша, преподобна мајко Маријо, моли Бога за нас!**

**Кондак 3**

Потоцима суза душу своју очистила си и лепотом Христовом лице своје украсила, преподобна Маријо Египћанко, јер се Богочовек уобличио у теби, па је зато ава Зосима рекао: „Желео бих, ако је могуће да идем за тобом и гледам твоје часно лице“, а Еванђеље вели: *Али долази час, и већ је ту, када ће се истински богомолитељи клањати Оцу у духу и истини, јер Отац тражи да такви буд они који му се клањају.* О, моли се, душепазитељко наша Маријо, да нас Бог сачува у благодати духовној која храни неоскрвњену природу нашу. Алилуја!

**Икос 3**

Зачуђен, ава Зосима питаше се како си могла опстати у пустињи без хране и одеће четрдесетседам година и задиви се добивши одговор: „Ја се храним и покривам Речју Божјом која држи све и сва“. Показала си , мужествена Маријо, како се ваља храбро борити против нечастивог: постом, покајничком молитвом и несебичном милостињом. О, преподобна мати, имај самолитвености и према мени, најгорем од распусних, и помози да се очистим од губе и љаге мојих нечистих страсти. Почуј глас мој и Христом и Богородицом ме помилуј:

**О, мајко духовних мајки, преподобна Маријо, геенски огањ ме жеже све јаче; авај, помози.**

**О, мајко духовних мајки, преподобна Маријо, лежим раслабљен; исцели ме узетог и укрепи.**

**О, мајко духовник мајки, преподобна Маријо, придржи ме Христовим рукама, јер се батргам и спотичем. Умоли Христа Бога са Богородицом да спасе душу моју.**

**О, велика молитвенице наша, преподобна мајко Маријо , моли Бога за нас!**

**Кондак 4**

*Бог беше Логос*, рече Богослов! Почујмо, дакле, Бога Логоса научимо се Смислу као што се научила преподобна Марија Египћанка која је, мада неука и некњижевна, знала Свето писмо и свето предање. Алилуја!

**Икос 4**

Одгониш од мене непријатеље и сажижеш их као сламу, дарујући ми мир и благослов, а ја неблагодаран, чамим у својој грехољубивости. Дај ми, о преподобна, да чврсто обећам да нећу очајавати о милосрђе Божје, угледајући се на трпљење Господа нашег Исуса Христа и твоје, нити да престанем да подржавам твој живот по коме ваља приступити светој исповести и покајању и светом причешћу, зато те опет и опет молим:

**О, Маријо, трнови венче и крвави зноје Господњи, моли се за мене грешног.**

**О, Маријо, бели љиљане покајања, моли се за мене грешног.**

**О, Осано и сјају Пресјајнога, моли се за мене грешног.**

**О, сребрнаста маслино Божјег мира, моли се за мене грешног.**

**О, саваскреснице Христова, васкресни ме умрлога у гресима.**

**О, велика молитвенице, преподобна мајко Маријо, моли Бога за нас!**

**Кондак 5**

Тешко мени, о тешко мени који примам благодат на благодат Божју, а не умем ни једну да сачувам, но ти мене – окрутну звер, научи да таленте сачувам и умножим говорећи Богу: Алилуја!

**Икос 5**

Испунивши заповести Господње и искупивши се подвигом, преподобна Марија постаде и сутон Голготе и врата раскриљена и камен дигнут са Гроба, која показује пут мени бродоломнику у греховној тами и бурама превеликих искушења. Уклонимо се зато од сваке безутешне жалости и фарисејског посипања пепелом, и као ава Зосима прославимо Бога овако:

**Благословен Бог који нам показује пут Маријом која светли у тами.**

**Благословен Бог који слуша молитве оних који га се боје, посредовањем Марије светлозарне.**

**Благословен Бог који нас облачи у светлост, молитвама Марије, лучезарне.**

**Благословен Бог који нас теши обећањем будућих добара у царству своме. О, васкресна песмо, светлосна Маријо, процветали изворе и усклику Васкреслом Господу.**

**Благословен Бог који ми даје срце од меса које тражи своју једину Љубав, твојим молитвама Маријо – Христова кошуто.**

**Благословен Бог, Маријо – рано праскозорје Магдалинино. Отварам љиљане своје душе Васкреслом Господу и позивам све дивоте природе да те прославе, јер си ти достојно прослављање Христа, божанског Брата нашег.**

**О, велика молитвенице наша, преподобна Маријо, моли Бога за нас!**

**Кондак 6**

Сада када смо животом у покајању наслутили и окусили васкресење, осокољени њиме стекосмо тобом, преподобна мати, већу љубав према Христу Богу, те дивљењу нашем нема конца, јер нас Господ саваскресује у теби док кличући певамо: Алилуја!

**Икос 6**

Здраво Маријо: радујсје, сестро сваког састрадавања, звездо моје сигурне наде на спасење; ти ми сипаш миомирне латице духовног укрепљења, пролазиш мојом стазом и позиваш јунаке у љубави и вери и узимаш нашугорчину као своју. Показао те је Господ, бели крине пустиње, и након представљања твога, као предрагоцен сасуд Духа Светог: и када те је ава Зосима пронашао како лежиш крај потока са прекрштеним рукама на грудима, а огромни лав дошао и по наређењу свештениковом као разуман ископао гробницу за тебе. Бог прослави твоје часне мошти светим мироточењем. О, радуј се Маријо и као што си удостојила преподобног Зосиму удостој ме, да твоје свете ноге сузама умивам и да их побожно целивам. И као што је равноапостолна Марија Магдалина измолила од Господа опроштај својих грехова, косом отирући сузе са његових пречистих ногу, тако и ми желимо да преко тебе стекнемо велик милост од Бога, молећи се:

**О, милосрдна Маријо, моли Бога да прими наше покајање, имајући нас у себи и себе у нама.**

**О, милосрдна Маријо, моли Бога да примимо божанске врлине да бисмо родили плодове достојне покајања.**

**О, милосрдна Маријо, моли Бога да се животворна стваралачка сила његова улије у наше душе и васкресне их у живот вечни.**

**О, велика молитвенице наша, преподобна мајко Маријо, моли Бога за нас!**

**Кондак 7**

Блаженом кончином својом, Божја угоднице, велика покајнице, крунисала си своје равноанђеоско служење на земљи и прешла у вечна обиталишта, где са Богородицом, свети анђелима и арханђелима и свима светима Творцу нашем непрестано појеш: Алилуја!

**Икос 7**

Заиста си диван узор и силна избавитељица изгубљених оваца Христових, о небеска песникињо и богослове покајања, мати Маријо; ти нас подижеш пале и бодриш малаксале. Одушевљено Божје пропламсало врело, духовна кћери пустиње чиста као блистава роса, да и нама искру твог заноса Христом, да те анђелски поздрављамо:

**Здраво, радуј се,**

**свете православне вере исповеднице.**

**Здраво, радуј се,**

**свете љубави родитељице.**

**Здраво, радуј се,**

**свете послушности смиренице.**

**Здраво, радуј се,**

**свете тајне покајања благовеснице.**

**Здраво, радуј се,**

**светог причешћа дарохранилице.**

**Здраво, радуј се,**

**Пресвете Богородице ученице.**

**Здраво, радуј се,**

**Часног Крста усхићенице.**

**Здраво, радуј се,**

**Васкреслог Господа саваскреснице.**

**О, велика молитвенице наша,**

**Преподобна мајко Маријо, моли Бога за нас!**

**Кондак 8**

Радујмо се браћо и сестре, свети покајници, јер се приближило избављење наше. Подигнимо главе и угледајмо премилог нам и најслађег Господа, како умољен од бестелесних сила, Богородице и преподобне Марије Египћанке, свима удељује опроштај грехова и благосиља, те од свих слуша: Алилуја!

**Икос 8**

Крсним знамењем си Јордан закрстила и прешла преко свете реке као по сувом, када си удостојена да се причестиш светим тајнама Христовим. И ми, сараспети Христу његовим Крстом, не умиремо за себе, већ ради свих, и тебе молимо:

**О, благословена Маријо, Часним Крстом Господњим дај да се одважим на оно што си се ти одважила.**

**О, благословена Маријо, Часним Крстом Господњим дај да говорим оно што си ти зборила.**

**О, благословена Маријо, Часним Крстом Господњим дај да се одважим да мислим оно што си ти мислила.**

**О, благословена Маријо, Часним Крстом Господњим дај да молим оно што си ти молила**

**О, благословена Маријо, Часним Крстом Господњим дај да се усудим веровати кад сви сумњају.**

**О, благословена Маријо, Часним Крстом Господњим дај да тамо где је све тама, просија светлост Христова.**

**О велика молитвенице наша, преподобна мајко Маријо, моли Бога за нас!**

**Кондак 9**

О, свето тајанство Христове љубави, Маријо у којој је Бог постао човек, охристовљена! О жива Голгото – дивно миришу твоја добровољна страдања! О живи Гробе Господњи – златни студенче живе воде; Господ уста и тебе прима, Јагње бело с лавом раздраганим! О Египћанко која си познала Христа и добила опроштај свих дугова: Алилуја!

**Икос 10**

Доброта твоја нас је подстакла да без престанка прослављамо Име Божје, и благодаримо овако:

**Благодаримо Богу, јер на подвиг поста, молитве и милостиње све верне одушевљаваш.**

**Благодаримо Богу, јер савршеном љубављу на христочежњивост подстичеш.**

**Благодаримо Богу, јер божанском храном гладне душе храниш.**

**Благодаримо Богу, јер од неприличног страдања хришћане чуваш.**

**Благодаримо Богу, јер нас од страшног непријатеља брзо избављаш.**

**О, велика молитвенице наша, преподобна мајко Маријо, моли Бога за нас.**

**Кондак 11**

Обећање које си дала Богородици одржала си монахујући и бивајући у Љубави, у Слободи и у Смислу, даноноћно живећи своје крштење, и сурово подвизавала си се, пред Пресветом Богомајком у пустињи пребивајући, да би вечно у Царству Небеском појала: Алилуја!

**Икос 11**

*Али долази час, и већ је ту, када ће се истински богомолитељи клањати Оцу у духу и истини, јер Отац тражи да такви буду они који му се клањају*, вели Господ! А од тебе, кошуто Христова, научисмо да се не треба бојати мрзитеља Истине. Стога помози нам да научимо како треба чувати душу од човекоубице, греха. И схватимо, удивљени, да смо иако врло грешни и недостојни, ипак драгоцени миомир Богу Сведржитељу, па ти зато са великим усхићењем кличемо:

**Радуј се, преваспитачице заблуделих девојака и момака.**

**Радуј се, потпоро изнемоглих блудника.**

**Радуј се, подршко богобојажљивих преступника.**

**Радуј се, милостињско цветање богатих посника.**

**Радуј се, радовање монахујућих у пустињи, манастиру или прогонству.**

**Радуј се, благодатно одушевљење државоуправитеља.**

**Радуј се, велико надахнуће искрених покајника.**

**О, велика молитвенице наша, преподобна Маријо, моли Бога за нас!**

**Кондак 12**

Велику моћ у немоћи си задобила, лебдећи у ваздуху као анђео на молитви; моли се са свима светима за све хришћане и васцео свет и просветли све Христовом љубављу са небеских висина. Ми, у малом подржавајући подвиг твој, кличемо Богу: Алилуја!

**Икос 12**

Пошто си нас утешила и осоколила за нове подвиге као своју духовну децу, ми Христу и теби од свег срца кличемо:

**Здраво, монашко срце које тихорадосно поји божанском чистотом.**

**Здраво, велики Христов изворе који точиш живу воду просветљења.**

**Здраво, јутарња росо и горски кристалу који окрепљујеш наше душе.**

**Здраво, преслатко рајско грожђе које отклањаш горчину чамотиње.**

**Здраво, вечна књиго из које се учимо спасењу.**

**Здраво, пресветла морска звездо која одгониш страхове.**

**Здраво, блистави анђеле за којим летимо у рај вечне сладости.**

**О, велика молитвенице наша, преподобна мајко Маријо, моли Бога за нас!**

**Кондак 13**

О, преподобна мати Маријо, дај нам, по вери нашој, неупоредиво више него што смо заслужили, а не дај нам по делима нашим, јер никаквих добрих дела немамо. Принеси мољење наше Господу нашем и удостој нас његове посете, одгонећи очајавање о Божје милосрђе, а доносећи мир и благослов. И дај нам да надиђемо живот у греху и да стекнемо заувек духовну девственост: Господе, венчај нас чистотом, мудрошћу и стидом! Алилуја!

Онда опет Икос 1 и Кондак 1

**Молитва преподобној Марији Египћанки**

О, преподобна мати Маријо Египћанко, ти си се до надчовечанских одрицања четрдесетседам година у пустињи подвизавала и до духовног васкресења постом своју плот умртвила, да би трпећи привремене муке Христа ради избегла вечне. Будући да имаш смелост пред Богом моли нас да нас сачува од сваке нечистоте: блудног завођења, блудног радовања, сладострашћа, греховног пијанства, и све прљаве и похотне помисли да одагна из срца сваког хришћанског. И да нам у срцу увек гори огањ истинске љубави, уместо похоте, нечистих жеља и блудних маштања. И када видимо наочита лица и лепа тела, да не мислимо о похотама, већ о Богу који је Творац све Лепоте и који сам јесте Лепота. И да се такође дивимо преображеној и унутрањој красоти, јер је сваки човек икона Божја, зато што је створен по обличју Божјем. О, преподобна, Маријо, дај нам благодат да разумемо да Господ створи ту дивоту, да бисмо се непорочно наслађивали њоме и да тако уздржањем прославимо Бога који је и сам неописиво леп, те да не бисмо лепоту скрнавили замрачујући свој ум и прљајући душу своју.

Преподобна и славна Маријо Египћанко, буди увек уз нас и сачувај нас од свег зла у свету: од скрнављења, прељубе, блуда, блудних настраности, опојних твари, мекопутности, помодности, демонске музике , пијанства, идолопоклонства, раскалашности, побачаја, чедоморства, насиља, злостављања ближњих и даљних и од свега што нас прља и духовно убија.

Господ Бог наш нека нас сачува и нека нас помилује молитвама Пресвете Богородице, светих арханђела и анђела и преподобне Марије Египћанке и свих светих. Амин.

1. Знак питања је намерно изостављен, да би нас овај план исповести навео да се запитамо, замислимо над собом а не да механички одговарамо на постављена питања. [↑](#footnote-ref-2)